รองนายกเทศมนตรีตำบลห้วยยอด พร้อมคณะผู้บริหาร ร่วมตักบาตร ถวายเป็นพระราชกุศล เนื่องในวันคล้ายวันเฉลิมพระชนมพรรษา พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร

วันนี้( 5 ธ.ค.64) เวลา 07.00 น. ที่บริเวณหน้าสำนักงานเทศบาลตำบลห้วยยอด นายกมล วรพงศ์พัฒน์ นายสมศักดิ์ เรืองอุดมโชคชัย รองนายกเทศมนตรีตำบลห้วยยอด นายเสริม วงศ์หนองเตย ที่ปรึกษานายกเทศมนตรีตำบลห้วยยอด พร้อมสมาชิกสภาเทศบาลหัวหน้าส่วนราชการ พนักงานเทศบาล พนักงานครูเทศบาล และพนักงานจ้าง เทศบาลตำบลห้วยยอด ร่วมพิธีทำบุญตักบาตรพระสงฆ์และสามเณร เพื่อถวายเป็นพระราชกุศล เนื่องในโอกาสวันคล้ายวันเฉลิมพระชนมพรรษาพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564 โดยมีนายสำคัญ อรทัย นายอำเภอห้วยยอด เป็นประธานในพิธีฯ พร้อมด้วย ข้าราชการ ทหาร ตำรวจ นิสิต นักศึกษาและประชาชน ร่วมพิธี

ทั้งนี้พื่อถวายเป็นพระราชกุศลและแสดงออกถึงความจงรักภักดี สำนึกในพระมหากรุณาธิคุณที่พระองค์มีต่อประชาชนชาวไทย ประเทศชาติ โดยตลอดพระชนม์ชีพของพระองค์ท่าน ทรงดำรงมั่นอยู่ในทศพิธราชธรรม และทรงยึดมั่นในพระปฐมบรมราชโองการ " เราจะครองแผ่นดินโดยธรรม เพื่อประโยชน์สุขแห่งมหาชนชาวสยาม" สร้างความผาสุกให้กับประเทศและอาณาประชาราษฎร์โดยถ้วนหน้า

โดยการจัดกิจกรรมดังกล่าว เป็นการจัดกิจกรรมแบบชีวิตวิถีใหม่ หรือ New Normal โดยจำกัดจำนวนผู้เข้าร่วมงานได้เฉพาะผู้ที่ฉีดวัคซีนป้องกันโควิด-19 ครบ และต้องดำเนินการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ตามมาตรการด้านสาธารณสุขอย่างเคร่งครัด

พิมมาส จันทร์ผ่อง/นักประชาสัมพันธ์ชำนาญการ/ข่าว

5 ธันวาคม 2564